钦定古今图书集成/理学汇编/学行典/第032卷 > 理数钤〈离集下〉 > 《原数论》
## 钦定古今图书集成/理学汇编/学行典/第032卷 > 理数钤〈离集下〉 > 《原数论》

昔者圣人之原数也，以决天下之疑，以成天下之务，
以顺性命之理，析事辨物，彰往察来。“是故天数五，地
数六。”五六者，天地之中数也。五为五行，六为六气，阳
性阴质。五行之性，曰木火土金水，六气之质，曰胎生
壮老死化。

木之质，曰杨柳梅李松柏竹苇禾麦簟席之类。火之质，曰木火石火雷、火烛、火虫、火燐，火之类。土之质，曰砂石玉土、壤泥之类。

金之质曰：“汞，金银铜铁铅之类。”

水之质曰“涧、井、雨、沟、陂、湖之类。”

木之为物，曰鲂鱼䲡蛇龙之类；火之为物，曰鸿雁鸡鸭凤鹤鹰隼燕鹊蚁蜂之类；土之为物，曰蟾蜍蚕人蜘蛛蚓鳗之类。

金之为物，曰“鹿马麟猴虎牛豕” 毛虫之类。

水之为物，曰蟹鲎龟、虾、蚌蜊之类。

木之器曰疏器，门窗、琴瑟、规、算、筛、木耜、网罟之类。火之器曰橙器，梯棚、文书、绳、笔、砚、台、棹、履、榻之类。土之器曰缶器，筐、筥、圭、璧、量、舟车、盘、盂、棺椁之类。金之器曰方器，斧、钺、印、筛、矩、弓矢、简、册、械校之类。水之器曰平器，权、衡、轮、磨、准、镜、奁、砟、榷、厕、溷之类。

“逆顺者，事之机也；吉凶者，事之著也。”顺而吉者，木为
征召，为科名，为恩赦，为婚姻，为产孕，为财帛；火为燕
集，为文书，为朝觐，为言语，为歌舞，为灯烛；土为工役，
为寻常，为盟约，为田宅，为福寿，为坟墓；金为赐予，为
按察，为更革，为军旅，为钱货，为刑法；水为交易，为迁
移，为征行，为田猎，为祭祀。逆而凶者，木为陧杌，为惊
忧，为丑恶，为压坠，为夭折，为产厄。火为公讼，为颠狂，
为口舌，为灸炙，为灾焚，为震煨。土为反复，为欺诈，为
离散，为贫穷，为疾病，为死亡。金为征役，为罢免，为谪
降，为争斗，为伤损，为杀戮。水为盗贼，为囚狱，为徒流，
为淫乱，为咒诅，为浸溺。